雲浩影(Cloud)新歌《慢性分手》MV由去年金像獎最佳剪接李謙明執導,更邀請劉俊謙擔任男主角,故事以一張梳化見證他們由熱戀到分手。最初他們展開同居生活,合力將梳化搬入屋,非常合拍,劉俊謙躺在Cloud大髀上的枕頭,溫馨細語、拖手仔聽音樂、在露台打情罵俏、互相偷拍對方生活照等,瀰漫浪漫氣氛。之後感情轉淡,甚至決定分手,火燒梳化以結束關係,他們看著愛情灰飛煙滅,Cloud心痛得泣不成聲。
他們合力將象徵愛情的梳化搬走,路上明顯非常不協調,一個快一個慢,一個行一個停,甚至輪流發脾氣。但最後看著火光,愛情化為灰燼,他們都非常傷心。劉俊謙說:「呢對情侶要結束關係,梳化似係一個比喻,將大家嘅東西拖去燒咗佢,一齊搬,好辛苦、好吃力,有一方繼續想搬,有一方好攰唔想搬,拖拖拉拉,比喻情侶難免步入呢個關係。」
Cloud說:「梳化喺呢個MV好有象徵意義嘅角色,兩個人搬入新居時傾吓張梳化擺喺邊,然後喺梳化上發生好多甜蜜溫馨嘅回憶,到最尾決定用唔到要丟咗佢,都象徵一段關係唔同嘅階段。搬梳化嘅過程會見到男女雙方步伐不一致、鬥氣、互相不體諒等狀况。」
雖然MV結局非常傷感,但Cloud被型男劉俊謙的笑話逗得笑逐顏開,她說:「《慢性分手》呢首歌講述一對長期戀愛嘅男女,關係慢慢走到結束,比較傷感嘅MV,但因為有劉俊謙參與就變得唔係咁傷感。」劉俊謙笑說:「本身我同Cloud唔係好熟,拍攝時諗住打開話匣子,講咗好多唔係幾好笑嘅笑話⋯⋯」Cloud聞言說:「其實都幾好笑嘅,大家都笑得出,同事仲叫我做好表情管理添!阿謙好Nice好親切,最初我有少少緊張同埋怕羞,但佢好主動令到氣氛都冇咁尷尬,所以拍攝順利。」
令Cloud最開心,相信是劉俊謙踢爆父母是「迷雲黨」(Cloud歌迷暱稱),他說:「我爸爸媽媽好鍾意佢,當年歌唱比賽嘅時候,我哋全家人一齊睇佢唱歌。」Cloud受寵若驚,連聲多謝。他說:「我好耐冇喺香港拍MV,好榮幸可以參與拍攝,我自己都幾欣賞Cloud,佢把聲有種清泉嘅感覺,當時歌唱比賽聽已經覺得呢個女仔係清泉。」被當面稱讚,Cloud坦言尷尬:「劉俊謙好紳士、好體貼、好靚仔,拍攝時我都忍唔住同佢講:你真係好靚仔!不過,大家有無留意其實佢把聲好好聽呀!」